정조 4년
庚子七月三十日辰時。上御宣政殿。晝講次對。同爲入侍時。特進官黃景源。知事李性源。參贊官朴祐源。侍讀官李鼎運。檢討官柳孟養。假注書李敬行。記注官張顯慶。記事官文采五。宗臣安春君烿。武臣白東毅。領議政金尙喆。左議政徐命善。右議政李徽之。兼戶曹判書蔡濟恭。禮曹判書徐有慶。刑曹判書李性源。行副司直李柱國。訓鍊都正李敬懋。左副承旨李致中。事變假注書沈達漢。持平柳協基林道浩。以次進伏訖。上曰。晝講方爲之。而次對班列。殊不成樣。有可還差者乎。尙喆曰。無之矣。上讀前受音訖。鼎運。進讀孟子。自梁惠王曰。寡人願安承敎。止如之何其使斯民飢而死也。上讀新受音訖。上命陳文義。鼎運曰。此章是亞聖與梁王問答之語。而刃與政之殺人。固無間然矣。然刑章則民有犯法。然後用之。殺人有限。而政令則一政一令之或有差失。億萬生靈。未免顚壑之患。臣則謂苛虐之政。甚於刀鉅之刑矣。民雖自速罪辜而被刑。古聖人。有泣辜之德。況無罪生民之自就死地。寧不惻然。傳云殺一不辜而得天下。不爲也。人君若推此心於政令注措之間。亟加審愼。無有差誤。則庶無下民丘壑顚連之患矣。於此等處。深加體念焉。第三章云。民之父母。乍見孺子之入井。而有惻隱之心。固人之常情。天下生民。是人君之赤子。而坐見其載胥及溺。莫之顧恤。則是無慈愛之天也。父母之於赤子也。撫育之顧復之。無是則死矣。且父母養子之情。無所不至。無容假僞。人君愛民之政。必以實心實政做去。保之若赤子。則是之謂民之父母。伏願省察焉。孟養曰。上章言王道之始終。而惠王虐民之政。若不亟除。則雖陳王道。實無可行之望。故此章言其虐民之害。反覆諷戒。聖人必使惠王欲行王道之語。如是丁寧懇惻。而惠王終不覺悟。不能用孟子之言。此千古人辟。所鑑戒處也。伏願於此等處。推類而省察焉。上曰。經筵亦陳文義。性源曰。孔子曰。始作俑者。其無後乎。蓋人君行政之道。當謹於始。能善其始。則萬民咸被其澤。不能善其始。則其流之弊。將至於民不得其生矣。惟在人君爲政之善厥初矣。上曰。特進官。亦陳文義。景源曰。儒臣已盡達文義矣。蓋此章大旨。專在於勸行仁政。人君若不顧恤其民。則民何以保。魏國之民。不得食。至於塗有餓殍。而乃徒患貯畜之不足。不思賑救。使狗彘食人之食而不知檢。此孟子所以告之以爲民父母。而以發其仁心也。伏願體念焉。上曰。參贊官亦陳文義。祐源曰。儒臣詳備仰達。臣更無所陳者矣。上命大臣承史進前。尙喆進曰。久未承候。聖體。若何。上曰。一樣矣。王大妃殿體候。若何。上曰。一樣矣。惠慶宮氣候。若何。上曰。一樣矣。尙喆命善徽之曰。洪國榮事。尙不處分。聖意所在。臣等非不敢不知。而國人同情之論。不可以久拂。且聖上之前後爲渠曲保之者。何如。而渠之所負聖上者。如此。則到此地頭。雖以爲渠地言之。不可不處分矣。因縷縷仰達。上曰。卿等之言。亦是矣。命書曰。若爲定配。則爲渠地。似好矣。上曰。然則又有其上。難焉者矣。尙喆曰。今若不爲處分。而日後。若有事端。則殿下雖悔之。何及。而臣等之罪。將至何境乎。惟望速賜處分矣。上曰。當量處之矣。尙喆曰。時敏堂失火。何等大事。而人皆不知失火根因。其在慮後之道。不可不究覈。故臣言及捕將。而捕將以有情勢。不卽開坐。申飭。似好矣。上曰。予則以爲火失於偶然矣。徽之曰。有實無實間。不可不一番究問也。尙喆曰。今番嚴治。然後可以懲後。何可仍置也。上曰。其事偶然。而武將處義。又有輕重矣。卿等之言如是。將究問掖隷。則人心必撓動。是甚難矣。卿等須使捕將。開坐究問。好矣。尙喆曰。臣頃逢捕將李敬懋。以開坐事。酬酢矣。至今不爲矣。上曰。以武將不聽大臣之言。如此武將。將焉用哉。因命致中書傳敎曰。敬大臣。所以尊朝廷。大臣凡有分付。必非不當之事。爲武將者。豈可慢蹇。況聞以本事面飭之後。亦復牢拒。揆以紀綱。萬萬寒心。不徒此也。其翫愒莫重之事。徒致騷繹。則尤極駭然。右捕將李敬懋削職。不能登時擧行。均有其失。左捕將李柱國。從重推考。上曰。卿等若自重。則武臣豈不聽大臣之言哉。此後須自重焉。上曰。注書出去。捕將望筒。卽爲擬入事。分付兵曹。賤臣敬行。承命分付。致中曰。禁衛大將。旣已削職矣。兼察。何以爲之乎。上曰。都提調摠察事。從事官發牌聽傳敎。出擧條禁衛大將有闕。代都提調摠察事。從事官發牌聽傳敎事。榻前定奪致中曰。右捕將李敬懋旣已削職矣。兼察。何以爲之乎。上曰。左捕將李柱國。出代間兼察。牌招。傳授命召大將牌傳令牌。出擧條右捕將李敬懋削職。代左捕將李柱國。出代間兼察。牌招傳授命召大將牌傳令牌事。榻前定奪上曰。頃於臺批。便不光鮮句語指意。卿等知之否。尙喆曰。臣等未詳知矣。上曰。予當洞言之矣。己巳廢母之論。至今討其凶黨。辛壬沮戱建儲。亦討其凶黨。竝與其黨而歸之於凶逆矣。至於乙丙。則前後凶逆。窮凶絶悖。殆前古所無矣。其中有廢母之論者。有沮戲聽政者。大抵乙未冬光景。至今思之懍然矣。先大王所以付托於寡人者。何如。而必欲沮戲聽政者。此何心腸。且挾匕入宮之逆。士夫家詛呪之變。士族婦女家。安有如許窮凶極逆之事乎。一邊人。每以己巳之凶辛壬之逆爲言矣。乙丙以後。尤當自反處也。爲今之道。勿論彼此。莫如務爲保合而會其有極矣。予於朝臣。不問名色。以惟才是用爲心。卿等亦宜體諒此意也。徽之曰。乙丙之逆。極爲凶測。不可以義理責之矣。命善曰。右相本無偏論之心矣。徽之曰。今則元無偏論。無可憂矣。尙喆曰。臣意則不然。每於筵中。謂無偏論。而外間則終有舊心。臣則不敢以無偏論仰達矣。上曰。姜忱事。何如。尙喆曰。洪柱翼先斥姜忱。故姜忱亦爲對辯矣。上曰。頃者右相之箚。誠非偶然。而兩司長官之迭箚。眞所謂怒蠅拔劍也。命善曰。然矣。上曰。近來所謂停望。異於古規。蓋古規則數次停望之後。卽復擬望。而近則一番停望之後。永爲廢枳。此豈好道理乎。尙喆曰。果如聖敎矣。上曰。近來館齋任。不爲分排。章甫中。豈有色論乎。欲一改其法。大司成何不曉諭館儒耶。罷舊薦而分用。好矣。上曰。鄭銓何如人耶。命善曰。臣曾知此人。其爲人誠巧惡也。上曰。元啓葳則。何如。濟恭曰。見其爲人。誠是老奸也。上曰。洪樂彬招辭。何如。濟恭曰。口招之時。以何以則得生免死之語。張皇而不卽納招。觀其樣則全出於死生之慮矣。上曰。原情則渠爲之耶。濟恭曰。渠之口招者。金吾郞作文而書之矣。上曰。李秉鼎口招之時。其狀。何如。濟恭曰。李秉鼎。自知其生死在於一言之間。以不成說之言。支離張皇矣。上曰。兩人中。孰爲最怯乎。濟恭曰。洪樂彬尤甚矣。上曰。同副承旨。馳詣受香所。奉審以來。出榻敎上曰。北伯辭疏。又到矣。其病。何如云耶。尙喆曰。此人固非圖遞其職。虛張病勢者。而連章祈免。若是懇迫。可想其實恙之難强矣。赴任未久。數遞可悶。而目下事務。不可曠廢。秋後巡審。亦難强責。不可不變通。許遞。何如。上曰。依爲之。出擧條咸鏡監司李命植許遞事。榻前定奪上曰。北伯薦。孰爲可乎。尙喆曰。正卿中。洪樂命。好矣。上曰。此人有實病矣。尙喆曰。金履素鄭昌順李𡊠有矣。上曰。其中以未經方伯之人爲之。好矣。命祐源書傳敎曰。政官牌招開政。咸鏡監司。下批。尙喆曰。此咸鏡監司李命植狀啓也。以爲會寧府開市。大國人牛馬料。每年爲千餘石。而本府元會付耳麥。不過四百石。以茂山府所在營賑耳麥六百石。換錄元會付。移劃會寧。以爲需用。其代。以會寧府所在常平廳牟四百石。折米還報事。請令廟堂稟旨。分付矣。開市時。牛馬料不足者。自有推移換用之例。依所請擧行之意。分付。何如。上曰。依爲之。出擧條尙喆曰。此司諫趙榮弼上疏也。批旨有令廟堂稟處之命矣。其一。各道都事。以侍從臣有風力者。差遣。其所分供。如咸鏡道之爲。準瓜莅任。糾察道臣守令之不法者。直啓論彈。以爲懲貪汚事也。此議自古有之。而實效難責。窒礙多端。似難輕議。今姑置之。何如。上曰。卿等之意。何如。命善曰。北評事本爲糾察兵使而設。而近作一冗窠。今雖變通都事。又安知不如評事乎。且使都事。權重於一道。則其流之弊。亦不止於冗窠而已。置之。果好矣。徽之曰。若使都事。權重於一道。則後必有弊。置之。似好矣。上曰。置之。可也。尙喆曰。其一。老蔭之積仕者。年限已過。則法不當除外邑。故以江華經歷水運判官。金井利仁兩郵官。輪回除差矣。今則只餘江華一窠。還舊例金井利仁兩郵官。移授老蔭。以爲振淹滯事也。老蔭區處之路。只是江華經歷而已。疏滯之論。非曰無見。而兩郵之窠。曾屬老蔭。反多生弊之端。故終不免變通。事係官制。亦難輕議。今姑置之。何如。上曰。左右相之意。何如。命善曰。江華經歷。係是閒任。雖作老蔭疏滯之窠。雖或無害。而至於郵官。自多馬政。爲老蔭受弊。豈不可悶乎。臣意以爲。不必更議也。徽之曰。官制。恐不可頻改矣。上曰。置之。可也。尙喆曰。其一。慰悅軍兵之道。專在於賞試射。而近來一切不行。激勸之方。難保如前。武藝之習。擔却一邊。自今以後。賞試射。以時設行。以爲悅軍情修戎武事也。應行之賞射。如果公然廢閣。則有非鍊戎事慰軍情之道。以此申飭諸軍門。何如。上曰。依爲之。尙喆曰。其一。我國以科目取人。而近來科擧。絶無而僅有。每年節制。外方之儒。不得參焉。式年之科。製述之士。不得與焉。自今以後。節製之科。通同方外。式年之試。製講分半。以爲激勸士林事也。科制變通。卽朝家留意者。而苟有無後弊有實效之策。則當有早晩處分。今於此請。姑無以指的覆奏矣。上曰。依爲之。出擧條上曰。七夕製。尙不爲之。秋到記。以日熱。亦不得爲之矣。尙喆曰。久無科擧。多士甚鬱矣。上曰。卿等之意。何如。尙喆曰。若有國慶。則當設科。而不然。則別無可爲之科。式年科。則西北之人居多。雖各因其才。而若通製講參考。多出生劃以取。則亦可得可用之人矣。徽之曰。試以講經。取以生劃。則孰不樂觀乎。尙喆曰。式科旣許。製講參用。則製述之士。不可無講。而徒製。若令能講而後試。則雖製述之土。三年之內。亦可以通經矣。命善曰。式科若參用製講。則當分半乎。上曰。過矣。取五人。何妨乎。尙喆曰。小矣。取十人。似好矣。濟恭曰。殿下登極之後。絲綸之間。以科事丁寧申飭。而四五年間。別無科擧。士甚鬱抑。然而臣意。以爲猝難創新法。仍舊貫。亦好矣。上曰。製述則無科。是可悶也。命善曰。式科之人。多有抱紅牌餓死者。亦可悶也。尙喆曰。製述之士。許誦三經。而式科三十三人中。分數變通。似好矣。濟恭曰。當有初試矣。上曰。館試今不設行。就其中變通。好矣。尙喆曰。初試而後。可以爲講。越講而後。可以爲製矣。上曰。戶判之意。何如。濟恭曰。初試後。三經中一經。背講。式科中。限十人變通。似好矣。上曰。禮判之意。何如。有慶曰。講經之後。取以製述。似好矣。上曰。刑判之意。何如。性源曰。以講製兼取。則好矣。而自古名臣碩輔。多出於明經。若輕其講。則非本意也。上曰。古則以經工而多有名臣矣。今則不然矣。性源曰。講非甚難之事。設令小臣。未科而當之。後式年前。可以通三經矣。上曰。承旨之意。何如。致中曰。若以一經爲之。則甚非明經之本意。若俱誦三經。則甚難矣。上曰。玉堂之意。何如。鼎運曰。今之明經。異於古之明經。古則專取文義。今則不然。講取文義。製取賦表策。似好矣。上曰。只事口誦。而三年之間。多出三十三人。亦過矣。上曰。臺諫之意。何如。協基曰。製述儒生。以無慶科不得觀光。至有廢工夫者。殿下以慰悅之意。欲以講經式年科。分設於製述科。聖意誠至當矣。上曰。參以物情。講定以奏。可也。尙喆曰。當出議於諸文任。更爲商確以奏矣。上曰。出而議定節目。好矣。尙喆曰。今日朝紙中。修撰尹尙東。以有事先壠。直請徑發。至出疏槪矣。此是禁令。而尹尙東之未諳事例。政院之不能退却。俱不免不審之失。而有關後弊。不可無飭。修撰尹尙東罷職。當該承旨推考。何如。上曰。依爲之。出擧條修撰尹尙東罷職事。榻前定奪尙喆曰。雲觀有永付司果一窠。而年前以姜熙輔。筵達差下矣。池日賓。以三世效勞國事之人。術業老熟。最合任事。而今已闋服。永付司果之窠。以此人移差。何如。上曰。依爲之。出擧條上曰。訓將之病。何如。柱國曰。至今未差矣。上曰。醫言。何如。而用何藥耶。柱國曰。或用冷劑。或用溫劑矣。上曰。卿佩幾符耶。柱國曰。臣佩符五矣。上曰。洪樂彬李秉鼎事。何如。尙喆曰。湖西嶺南。治規雖異。而樂彬尤甚瑣瑣矣。上曰。洪樂彬。以道伯而與潛商相通。幻弄人蔘。買賣取利。莅任非久。犯法如此。以此觀之。甚於秉鼎矣。如渠地處。貪饕至此。欲加之一律。何如。命善曰。雖當用贓律。而旣未滿八百兩之數。似不可用矣。上曰。當爲島配。而邊遠定配。亦可乎。命善曰。邊遠定配。好矣。上命祐源書傳敎曰。洪樂彬。特一市井無恥之徒也。瑣瑣有宵小之態。耽耽有駔儈之慾。蟊賊于國。蠶食其利。至于前月臺彈之發。情跡已彰著無餘矣。若其挾地勢之可爲。售胸臆之無厭。職在散列。權逾揆地。蠅營者。望其殘盃之餘瀝。蝨附者。承其利口之所向。從以門庭睽乖。色目先定。惟予深居九重。巷議街談。何從以聞知。尙於全盛之日。或不無入耳者。據此一節。輿論之大同。亦足驗矣。況自按藩以後。手段愈猾。而陰圖剩貨。則幻捧貢蔘。私發倉錢。潛射小利。則加徵還穀。勒斂罰鍰。不徒是也。在內而抑買主第。破壞先朝之金玉。居外而擅改刑具。侮蔑當宁之關和。此其近日盤問中大略也。人臣負此辜犯。孰有能自立於平人之倫者乎。亟擧肆市之典。以謝一國之人。大夫士庶人。必曰可也。予則以爲。上段罪件。非渠獨辦。而下段罪件。或屬那移。或係分割。寓之八議之法。貸其一縷之喘。實合朝家寬大之政。時囚罪人洪樂彬。特爲減死。邊遠定配。上曰。判義禁出去。今日內。洪樂彬擬律以入。尙喆曰。頃者。李秉鼎處分。得宜矣。今此傳敎。又爲至當矣。上曰。今此處分。不謂之太寬乎。徽之曰。洪樂彬。卽臣之甥姪女壻。故不敢爲言矣。上曰。今年之農。無災乎。尙喆曰。似有風災之慮。而昨日之雨。甚好矣。柱國曰。捕廳開坐後。就捕之人。必皆掖隷所屬。故敢此仰達。究覈後。當草記矣。上曰。本出於偶然。失火之人豈有之乎。善處之。可也。上曰。臺臣進前。協基進伏。上曰。只擧其末。協基啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。上曰。不允。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着㡌。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王之朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。上曰。不允。有臣宗甲義駿。和應聖中。叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。上曰。不允。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。罪人趙嵎。以物故罪人峸之弟。今番諸逆之陰凶情節。萬無不知之理。而扺賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。上曰。不允。後樂旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。上曰。不允。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。噫嘻。李普行之罪。可勝誅哉。賦性妖邪。行己暗愎。脅肩諂笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。上曰。不允。協基又啓。纔發洪樂彬三字。命善曰。傳敎姑未頒布矣。協基曰。臣新入臺地。知識昏昧。事例生疎。洪樂彬酌處之命。忽下意外。臣猥以執法之官。只知卽地爭執之爲得宜。傳敎未布之前。率爾發口。自乖臺體。何可一刻晏然於臺次乎。請命遞斥臣職。上曰。勿辭。亦勿退待。協基曰。今日兩司不備。不得合辭致討。臣不勝憂憤。敢以所懷仰達矣。洪國榮無君不道之千罪萬惡。沮遏大計之凶圖陰謀。前後三司。臚列無餘。臣無容更事煩縷。而廷紳則玩愒成習。聖上則濡忍不斷。一日二日。以至于今日。前諫臣陳章力討。辭嚴義正。此不但臺臣一人之言。卽擧國同憤之情。俄者。大僚。縷縷陳達。亦出於至誠苦懇。而未蒙允兪。臣不勝抑鬱之至。無賴輩之密地交通。出沒畿峽。最爲今日迫呼吸近朝夕之憂。而殿下一味暇豫。萬一有難言之變。則殿下雖悔之。亦何及哉。俄者。捕將特削之命。實出於尊禮大臣之聖意。臣實欽仰。而至於大臣之危衷至懇。深憂遠慮之言。殿下聽之邁邁。拒之訑訑。安在其敬大臣之實乎。臣竊爲殿下慨然也。惟願廓揮乾斷。亟賜處分焉。上曰。前後筵席。詳諭矣。命退。諸臣以次退出。